R E L A C I O N

PËR

PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË 

DHE QEVERISË SË REPUBLIKËS SË ITALISË, PËR REALIZIMIN 

E PROGRAMIT “PROJEKTI PILOT PËR KRIJIMIN DHE EKSPERIMENTIMIN E NJË SISTEMI SIGURIMESH 

TË LEHTËSUARA PËR MBULIMIN 

E RREZIQEVE NË BUJQËSI”” 

Protokolli dypalësh i bashkëpunimit për zhvillim, 2010-2012, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, bërë në prill 2010, parashikon financimin me një kredi ndihme prej 10 milionë eurosh për realizimin projektit të modernizimit të sektorit të bujqësisë, që përfshin tre programe:

· Krijimin e një skeme  sigurimi  në favor të ndërmarrjeve të vogla dhe të mesme bujqësore (SME);

· Mbështetjen për krijimin e Agjencisë së pagesave, AZHBR;

· Fuqizimin e ullishtarisë.

Programi “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi” është miratuar, në parim, me vendim të Këshillit të Ministrave.

Programi ka si qëllim të ndihmojë në stabilizimin e të ardhurave të popullsisë    shqiptare që merret me bujqësi dhe synon krijimin dhe eksperimentimin, në nivel kombëtar, të një sistemi sigurimesh të lehtësuara ndaj rreziqeve të fatkeqësive natyrore, duke marrë si sektor pilot atë të vreshtarisë. 

Për realizimin e programit qeveria italiane ka miratuar dhënien e një kredie ndihme prej 2 milionë eurosh. Kushtet financiare të kredisë së ndihmës parashikojnë një kohëzgjatje për 26 vjet, nga të cilat 16 vjet të jenë periudhë pa pagesë principali, me përqindje të  interesit 0,0 % dhe me elementin grant të barabartë me 60 % .  

Për zbatimin e programit, pranë Ministrisë së Bujqësisë, Zhvillimit Rural dhe Administrimit të Ujërave do të ngrihet Njësia e Menaxhimit të Projektit, e cila do të kujdeset për bashkërendimin e funksioneve me karakter teknik dhe menaxhues për  realizimin e programit.

Autoriteti kompetent për zbatimin e kësaj marrëveshjeje është Ministria e Bujqësisë, Zhvillimit Rural dhe Administrimit të Ujërave.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

